《杂诗 其十四》
宋代·李复

晨炊未登盘，饥肠已戚戚。欲问堂上人，先闻发叹息。

苟念一饷饥，况艰终岁食。茫茫九州间，几人悲罄室。

吾欲呼天工，驱雷驾云龙。十日一风雨，五谷年常丰。

佩刀化为农，孙哺百岁翁。完助阴阳功，不顾吾盘空。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。